Ruotsalaisten verkkokauppavaikuttajien sisäpiirin mukaan Amazon saapuu Ruotsiin, Suomeen ja Tanskaan mahdollisesti jo kevään aikana.

Verkkokaupoistaan tunnetun Amazonin päivittäistavarakaupoissa ei ole kassoja.

Huhu on kiertänyt jo pitkään. Muun muassa ruotsalaislehti Aftonbladet uutisoi lokakuussa 2017, että ruotsalaiset yritysmaailman johtohahmot uskovat verkkokauppajätti Amazonin saapuvan Pohjoismaihin.

Lehti kertoo Amazonin ostaneen paljon maita ja kiinteistöjä Västeråsissa, Eskilstunassa ja Katrineholmissa. Ne liittyvät tiettävästi Amazonin pilvipalvelun palvelintiloja tarjoaviin datahalleihin. Amazon Web Services eli Amazonin verkkopalvelut on jo avannut toimiston Tukholmassa.

Ruotsalaisen Breakit-sivuston mukaan yhtiö on varannut myös verkko-osoitteen amazon.se. Nyt Di Digital kertoo, että Ruotsalainen verkkokauppamaailma uskoo Amazonin avaavan myös jakelutoimintansa Pohjoismaissa jo ennen vuoden puoltaväliä.

- Olen kuullut paljon huhuja salaisesta hankkeesta Tukholmassa, ja että he käynnistävät jotain kevään aikana. Veikkaan, että se on ruotsinkielinen sivusto, Adlibrisia ja Apoteaa perustamassa ollut Per Svärdson sanoo Di Digitalille.

Jakeluverkosto Pohjoismaihin

Northzonen Hans Otterling uskoo, että Amazon pyrkii laajentamaan jakeluverkostonsa koko Pohjoismaihin.

- He menevät Ruotsiin, Tanskaan ja Suomeen samaan aikaan ja tarjoavat ilmaista kuljetusta seuraavaksi päiväksi. Jos katsoo Amazonin resursseja, mielestäni heillä on pohjoismainen varasto alusta asti, hän sanoo Di Digitalille.

Verdane Capitalin osakas Staffan Mölndal taas sanoo, että Amazonilla on jo rekrytointi käynnissä.

- Tiedän useammistakin rekrytointiprosesseista, joissa Amazon etsii (osaavaa väkeä). Tavoite on käynnistää toiminta hyvissä ajoin ennen Mustaa perjantaita.

Musta perjantai on marraskuun loppupuolella järjestettävä kulutusjuhlan multihuipentuma. Yhdysvalloissa se toimii kauppojen joulusesongin avajaispäivänä ja useat liikkeet antavat yksittäiselle päivälle roimia alennuksia.

Avanzan entinen ja Pricerunnerin nykyinen toimitusjohtaja Nicklas Storåkers arvioi Breakitin syksyisessä jutussa, että Amazonilla on iso vaikutus markkinoihin.

- Olemme mennyttä. Kaikista alan toimijoista tulee Amazonin orjia, eikä meille ole enää sijaa, hän totesi lisäten, että toisaalta Amazon voi tuoda vaihtoehdon Googlelle ja lisätä yleisesti ihmisten asiointia verkkokaupoissa kivijalkamyymälöiden sijaan.

Amazon aloitti toimintansa julkaisemalla ja kustantamalla kirjoja vuonna 1994. Sittemmin se on laajentanut toimintaansa kansainväliseen verkkokauppaan. Yhtiö tunnetaan muun muassa Kindle-lukulaitteistaan.